Boek: ‘Teen Helderberg’ – Louis du PlessisLouis du Plessis In Teen Helderberg word Louis du Plessis se persoonlike belewing met sy kennis van die groter politieke en historiese landskap verweef. Sedert sy jong dae teen Helderberg het hy ŉ reeks kontraste ervaar wat in hierdie bundel verbeeld word: tussen natuur en stad, verstening en herlewing, konflik en vrede, slagofferskap en veerkrag, en tussen die magtige kosmos en die skeppende enkeling. Met Teen Helderberg, wat deur Naledi Uitgewers uitgegee word, maak Louis du Plessis sy debuut as digter. Du Plessis, wat op ŉ druiweplaas teen Helderberg grootgeword het, het in 1988 sy PhD in politieke wetenskap by die Universiteit van Pretoria voltooi. Na verskeie weermagposte en operasionele diens – sy moedereenheid is 1 Valskermbataljon – gee hy klas in politieke wetenskap by die Fakulteit Krygskunde aan die Universiteit Stellenbosch (US). Du Plessis is mederedakteur van akademiese werke oor konflik en veiligheid, en redaksielid van die Verklarende Politieke Woordeboek Explanatory Dictionary of Politics. Hy is ook die skrywer van verskeie rubrieke, artikels en hoofstukke oor onder meer uitdagings vir Afrika, verhoudings tussen Europese tale, selfbeskikking van minderhede en ontwikkelingstendense. Uitgewer: Naledi Uitgewers Prys: R240,00* *Prys onderworpe aan verandering Koop die boeke by Graffiti Boeke